कास्ट-कम्युनिटी, मुस्लिम-क्रिश्चियन को भी साधा; टारगेट लोकसभा की 20 सीटें
Karnataka CM Siddaramaiah Cabinet Ministers List मंत्रियों के नाम दिल्ली में तीन दिन चली मीटिंग में तय किए गए। इसमें कांग्रेस अध्यक्ष मल्लिकार्जुन खड़गे और राहुल गांधी भी शामिल हुए थे।
कर्नाटक में CM सिद्धारमैया की टीम तैयार है। 27 मई, शनिवार को 24 विधायकों ने मंत्री पद की शपथ ली। अब कैबिनेट में CM सिद्धारमैया, डिप्टी CM डीके शिवकुमार समेत कुल 34 मंत्री हैं। चुनाव के पहले BJP से कांग्रेस में आए सीनियर लीडर जगदीश शेट्टार और लक्ष्मण सावदी को मंत्री नहीं बनाया गया है।
मंत्रियों के नाम दिल्ली में तीन दिन चली मीटिंग में तय किए गए। इसमें कांग्रेस अध्यक्ष मल्लिकार्जुन खड़गे और राहुल गांधी भी शामिल हुए थे। हर नाम जाति, कम्युनिटी और क्षेत्र के हिसाब से चुना गया है। इसकी वजह अगले साल होने वाला लोकसभा चुनाव है। कर्नाटक में लोकसभा की 28 सीटें हैं। कांग्रेस ने इनमें से कम से कम 20 सीटें जीतने का टारगेट रखा है।
2019 के लोकसभा चुनाव में कांग्रेस को कर्नाटक में सिर्फ एक सीट मिली थी। तब बेंगलुरु रूरल सीट से डीके शिवकुमार के भाई डीके सुरेश चुनाव जीते थे। BJP को 25 सीटें मिली थीं। एक सीट निर्दलीय और एक JD(S) के खाते में गई थी। अब कर्नाटक में कांग्रेस की सरकार है। पार्टी ने 135 सीटों के साथ करीब 43% वोट शेयर हासिल किया है। कांग्रेस इसका फायदा लोकसभा चुनाव में उठाना चाहती है।
सिद्धारमैया और डीके दोनों को बैलेंस किया
मंत्रिमंडल में सिद्धारमैया और डीके शिवकुमार दोनों गुट को बैलेंस किया गया है। करीब 16% आबादी वाली लिंगायत कम्युनिटी से 6 मंत्री बनाए गए हैं। लिंगायतों की डिमांड थी कि उनकी कम्युनिटी के नेता को डिप्टी CM बनाया जाए, लेकिन ऐसा नहीं हो पाया। ऐसे में कांग्रेस ने मंत्रिमंडल से लिंगायतों को साधने की कोशिश की है।
लिंगायत करीब 20 साल से BJP के साथ थे। BJP की सरकार में ज्यादातर वक्त लिंगायत कम्युनिटी के बीएस येदियुरप्पा ही CM रहे। इस बार लिंगायत वोट BJP और कांग्रेस में बंट गए, क्योंकि चुनाव से एक साल पहले बीएस येदियुरप्पा को CM पद से हटा दिया गया था। बाद में उन्हें कैंपेन कमेटी का हेड बनाया गया, लेकिन तब तक बात बिगड़ चुकी थी।
लिंगायत कम्युनिटी से आने वाले जगदीश शेट्टार और लक्ष्मण सावदी ने भी टिकट न मिलने की वजह से BJP छोड़ दी। इसका असर ये हुआ कि लिंगायत BJP से दूर होकर कांग्रेस के पाले में चले गए। कांग्रेस लोकसभा चुनाव में भी लिंगायतों को साथ रखना चाहती है।
लिंगायतों का असर कर्नाटक की 70 सीटों पर है। 2018 के चुनाव में BJP ने इनमें से 38 सीटें जीती थीं। इस बार पार्टी को 20 सीटें ही मिल पाईं। 45 सीटों पर कांग्रेस जीती है।
गुंडू राव ब्राह्मण, रहीम खान मुस्लिम मंत्री
मंत्रिमंडल विस्तार में लिंगायत कम्युनिटी से 6 और वोक्कालिगा कम्युनिटी के 4 विधायकों को मंत्री बनाया गया है। SC से तीन, ST से दो और OBC से 5 मंत्री बनाए गए हैं। कुरुबा, राजू, मराठा और मोगावीरा कम्युनिटी से भी एक-एक मंत्री हैं। 6 बार के विधायक दिनेश गुंडू राव को ब्राह्मण चेहरे के तौर पर शामिल किया गया है। कैबिनेट में लक्ष्मी हेबलकर इकलौती महिला मंत्री हैं।
मुस्लिम कम्युनिटी से रहीम खान और बी. जेड. जमीर अहमद खान को कैबिनेट में शामिल किया गया है। क्रिश्चियन कम्युनिटी से केजे जॉर्ज मंत्री बने हैं। 7 मंत्री ओल्ड मैसूर और कल्याण कर्नाटक, 6 कित्तूर कर्नाटक और 2 सेंट्रल कर्नाटक से हैं। मंत्रिमंडल में शामिल लक्ष्मी हेबलकर, मधु बंगरप्पा, डी सुधाकर, चेलुवाराया स्वामी, मंकुल वैद्य, एमसी सुधाकर को डीके शिवकुमार का करीबी माना जाता है।
अब कैबिनेट में वोक्कालिगा कम्युनिटी के डिप्टी CM डीके शिवकुमार समेत कुल 5 और लिंगायत समुदाय के 8 मंत्री हो गए हैं।
BJP से आए सावदी का कांग्रेस में ही विरोध 
पूर्व CM जगदीश शेट्टार और डिप्टी CM लक्ष्मण सावदी दोनों को ही मंत्री पद नहीं मिल पाया। इन दोनों नेताओं के आने से कांग्रेस को लिंगायत वोट बैंक साधने में मदद मिली। लक्ष्मण सावदी का कांग्रेस में ही एक गुट विरोध कर रहा था, ऐसे में उन्हें मंत्रिमंडल के बजाय प्लानिंग कमीशन का चेयरमैन बनाने की चर्चा है। इसी तरह जगदीश शेट्टार को भी कहीं एडजस्ट किया जाएगा।
सिद्धारमैया के पास वित्त-इंटेलिजेंस, डीके को बेंगलुरु डेवलपमेंट और इरिगेशन का जिम्मा
कर्नाटक में सरकार बनने के 7 दिन बाद मुख्यमंत्री सिद्धारमैया ने कैबिनेट का विस्तार किया और विभागों का बंटवारा भी कर दिया। सिद्धारमैया ने वित्त, कैबिनेट अफेयर्स, पर्सनल और एडमिनिस्ट्रेटिव रिफॉर्म्स, इंटेलिजेंस, इंफॉर्मेशन और जो विभाग किसी को नही दिए गए, उनका प्रभार अपने पास रखा है।
डिप्टी CM डीके शिवकुमार को इरिगेशन और बेंगलुरु सिटी डेवलपमेंट का जिम्मा दिया गया है। गृह मंत्रालय डॉ. जी परमेश्वरा संभालेंगे। कांग्रेस के राष्ट्रीय अध्यक्ष मल्लिकार्जुन खड़गे के बेटे और चित्तपुर से विधायक प्रियांक खड़गे को ग्रामीण विकास और पंचायती राज का जिम्मा सौंपा गया है।
पूरी खबर यहां पढ़िए...
5 गारंटी पूरी करने का चैलेंज, इन पर 50 हजार करोड़ साल का खर्च
कांग्रेस ने विधानसभा चुनाव से पहले 5 गारंटी दी थीं, लेकिन अब इन्हें पूरा करना चुनौती है। सीनियर जर्नलिस्ट अशोक चंदारगी कहते हैं कि गारंटी में अब कई कंडीशन जोड़ी जा रही हैं। यह गारंटी कानून बन चुकी हैं, लेकिन अब तक इम्प्लीमेंट नहीं हुई हैं।
कांग्रेस की 5 गारंटियां…
इन पांचों गारंटी पर सरकार को हर साल 50 हजार करोड़ रुपए खर्च करने होंगे। अशोक चंदारगी कहते हैं कि ‘अगर ये वादे पूरे नहीं हुए, तो इसका असर लोकसभा चुनाव पर दिखेगा। लोगों ने इन्हीं वादों पर भरोसा कर कांग्रेस को वोट दिया है। हालांकि लोकसभा और विधानसभा चुनाव के मुद्दे अलग होते हैं।'
'लोकसभा चुनाव PM मोदी वर्सेस राहुल गांधी होगा। कर्नाटक में कांग्रेस की कोशिश है कि पार्टी के पक्ष में जो माहौल तैयार हुआ है, वो 2024 के लोकसभा चुनाव तक बना रहे।,
BJP नई स्ट्रैटजी के साथ मैदान में आएगी
BJP प्रवक्ता गणेश कर्णिक का कहना है, ‘विधानसभा चुनाव में कांग्रेस कैंपेन में हमसे आगे रही। 40% कमीशन का टैग हम पर चिपक गया, जो हट नहीं पाया। पूरा चुनाव सेंट्रल लीडरशिप के जरिए लड़ा गया। लोकल लीडरशिप पीछे रही।’
गणेश कर्णिक कहते हैं, ‘लोकसभा चुनाव में पार्टी नई स्ट्रैटजी के साथ वापसी करेगी, क्योंकि हमारा वोट बैंक कम नहीं हुआ है, सिर्फ सीटें कम हुई हैं। JD(S) के वोट कांग्रेस में शिफ्ट हो गए, इसलिए उनका वोट शेयर 43% हो गया। पर्दे के पीछे JD(S) और कांग्रेस ने गठजोड़ कर लिया था। उन्होंने मिलकर चुनाव लड़ा, इसका नुकसान BJP को हुआ।’
............................................................
कर्नाटक चुनाव से जुड़ी ये खबर भी पढ़िए...
